
          REPUBLIKA HRVATSKA
OPĆINSKI SUD U SLAVONSKOM BRODU
                           Trg pobjede 15
                 35000 SLAVONSKI BROD
                                                                                   Poslovni broj: P Ob-164/2026-11

U  I M E  R E P U B L I K E  H R V A T S K E 

R J E Š E N J E

Općinski sud u Slavonskom Brodu po sucu Tihomiru Lazariću u pravnoj stvari tužitelja M. R., OIB …, iz S. B., N.. A. H. 8/25, zastupan po punomoćniku K. K., odvjetniku u S. B., protiv I. tuženice T. R., OIB … iz S. B., Lj. G. 2 i II. tuženice mlt. I. R., OIB …, iz S.. B., Lj. G. 2, zastupana po posebnoj skrbnici M. M., dipl. iur., zaposlenica CZPS Z., Podružnica O., radi osporavanja očinstva, 28. rujna 2026.

r i j e š i o  j e

Tužba se odbacuje.

Obrazloženje

1. Tužitelj je podnio tužbu protiv tuženica radi osporavanja očinstva. U tužbi navodi da  u tužitelj i I tuženica bili u braku, a koji brak je razveden sudskom odlukom. Dana 19. srpnja 2015. u braku je rođena mlt. I. R. koju je tužitelj priznao kao svoje dijete, jer u to vrijeme nije ni sumnjao da bi stanje moglo biti drugačije. Tužitelj je u međuvremenu posumnjao da bi bio otac mlt. djeteta, te smatra da bi DNA test djeteta pokazao da tužitelj nije biološki otac mlt. I. R.. Tužitelj ima pravni interes osporavati očinstvo djeteta, stoga predlaže donošenje presude kojom bi se utvrdilo kako tužitelj nije otac mlt. I. R., rođene 19. srpnja 2015. 

2. Rješenjem ovog suda br. P Ob-164/2026 od 27. srpnja 2026. mlt. tuženici I. R. imenovana je posebna skrbnica M. M., zaposlenica CZPS Z., Podružnica O., koja u svom očitovanju navodi kako tužitelj nije aktivno legitimiran za podnošenje tužbe, stoga predlaže tužbu odbaciti.

3. I tuženica T. R. u odgovoru na tužbu pridružuje se navodima posebne skrbnice u pogledu odbačaja tužbe, jer tužitelj nije aktivno legitimiran.

4. U provedenom dokaznom postupku izvršen je uvid u elektronički zapis iz matice rođenih za mlt. I. R. i presudu ovog suda P Ob-183/2021 od 29. rujna 2021.

5. Iz stanja spisa u bitnom proizlazi: 
· da je mlt. I. R. rođena 19. srpnja 2015. od oca M. R. i majke T. R.
· da je presudom ovog suda br. P Ob-183/2021 od 29. rujna 2021. razveden brak sklopljen između tuženice T. R. i ovdje tužitelja M. R.. Istom odlukom odlučeno je da će zajedničko dijete stranaka mlt. I. R. stanovati s majkom, roditeljska skrb je zajednička, odlučeno je o ostvarivanju osobnih odnosa oca i mlt. djeteta, a otac je u obvezi doprinositi za uzdržavanje djeteta (prilog – plava koverta)

6. Prema članku 401. stavak 1. Obiteljskog zakona (Narodne novine 103/15 i 156/23,  dalje u tekstu: ObZ) tužbu radi osporavanja očinstva djeteta rođenog za vrijeme trajanja braka ili tijekom 300 dana od prestanka braka može podnijeti majčin muž ako smatra da on nije biološki otac i to u roku od 6 mjeseci od dana saznanja za činjenicu koja dovodi u sumnju istinitost upisanog očinstva, ali najkasnije do navršene sedme godine života djeteta. 

7. U konkretnom slučaju mlt. tuženica I. R. rođena je 19. srpnja 2015., te je sada navršila 11 godina života, a tužba oca radi osporavanja očinstva djeteta rođenog za vrijeme trajanja braka podnesena je 18. svibnja 2026., dakle, nakon što je mlt. dijete navršilo 10 godina života, odnosno nakon navršene sedme godine života djeteta.

8. Imajući u vidu naprijed navedeno, sud je odbacio tužbu oca radi osporavanja očinstva djeteta rođenog za vrijeme trajanja braka, jer nisu ispunjenje procesne pretpostavke za podnošenje predmetne tužbe radi osporavanja očinstva, sukladno članku 401. stavak 1. ObZ.

U Slavonskom Brodu 28. rujna 2026.

       Sudac 

Tihomir Lazarić v.r.
















Uputa o pravnom lijeku: Protiv ovog rješenja dopuštena je žalba u roku 15 dana od dana primitka prijepisa istog. Žalba se podnosi putem ovog suda Županijskom sudu. 

